Keskellä tietunnelia 7. lokakuuta 2007.
Vuosaaren tietunnelin pohjoispää yleisöpäivänä 7. lokakuuta 2007.
**Vuosaaren tietunneli** on seututiehen 103 kuuluva tietunneli Helsingissä. Tunnelin pituus on 1 520 metriä, ja se on Suomen kolmanneksi pisin tietunneli. Tunneli alittaa Labbackan kallioalueen Salmenkallion kaupunginosassa ja jatkuu Porvarinlahden ali Vuosaaren satamaan. Syvimmillään tunneli kulkee Porvarinlahden kohdalla 25 metriä merenpinnan alapuolella. Vuosaaren tunneli valmistui vuonna 2007, ja yleiseen käyttöön se avattiin 9. lokakuuta. Rakennustyöt kestivät kolme vuotta ja kustannukset olivat 43 miljoonaa euroa. Syksyllä 2016 tunnelissa suoritettiin mittavia kunnostustöitä, jonka aikana se oli yli kuukauden suljettuna.

Asemansa Suomen pisimpänä tietunnelina Vuosaaren tietunneli menetti tammikuussa 2009, kun valtatiehen 1 kuuluva 2,2 kilometrin pituinen Karnaisten tietunneli avattiin.

Vuosaaren satamarataan kuuluva Labbackan rautatietunneli alittaa Labbackan mäen omassa tunnelissaan tietunnelin vieressä.

Tunnelin mittoja
----------------

* Pituus: 1 520 m
* Leveys: 2 × 11 m
* Ajokaistat: 2 + 2
* Korkeus: 8 m, vapaa korkeus 5 m

Turvatekniikka
--------------

Tunnelissa on käytetty runsaasti pelastusviranomaisten ja Euroopan unionin tunnelidirektiivien edellyttämää turvatekniikkaa. Siihen kuuluu muun muassa 65 valvontakameraa, 20 hätäpuhelinta, 30 palopostia, hätäpoistumistiet 100 metrin välein, oma tunneliputki kumpaankin ajosuuntaan sekä hyvä valaistus ja ilmanvaihto. Sekä radion, että matkapuhelimien kuuluvuus tunnelissa on varmistettu.

Liikenne
--------

Vuosaaren tietunneli johtaa Vuosaaren sataman liikennevirrat Kehä III:n alkuun ja sen kautta Suomen tieverkkoon. Sataman valmistuttua tunnelin liikennemääräksi on arvioitu 10 000 ajoneuvoa vuorokaudessa, ja sen arvioidaan kaksinkertaistuvan seuraavan 15 vuoden aikana. Tunnelissa kulkeva Vuosaaren Satamatie on numeroitu seututieksi 103, mutta sitä ei ole merkitty tieopasteisiin.

Ongelmat
--------

Tiehallinto sulki tunnelin 12. lokakuuta 2007 sen turvatekniikassa ilmenneiden häiriöiden vuoksi. Valvonnasta vastaava kamerajärjestelmän ohjaustietokoneen palvelin oli kaatunut useamman kerran peräkkäin. Liikenne satamaan johdettiin tilapäisesti Kallvikintien ja Niinisaarentien kautta. Tunneliin asennettiin kameravalvonnan varajärjestelmä ja se avattiin uudelleen liikenteelle 22. tammikuuta 2008.

Vuosaaren sataman avauduttua 24. marraskuuta 2008 tavanomaista voimakkaampi lumentulo haittasi pahasti satamaan saapuvaa liikennettä. Sataman kulunvalvonta on tarkoitus toteuttaa automaattisella järjestelmällä joka lukee tunnistetiedot konttien ja autojen merkinnöistä. Lumen peitettyä tunnisteet jokainen ajoneuvo jouduttiin tunnistamaan yksitellen. Se aiheutti satamaan johtavan tunnelin ruuhkautumisen jonka johdosta se jouduttiin ajoittain sulkemaan kokonaan. Tämän aikana liikenne ohjattiin kiertotielle.

Lähteet
-------

* Vuosaaren tietunneli (Internet Archivesta, tallennettu 6.11.2008) *Vuosaaren satamahanke*.  2008.  Arkistoitu 6.11.2008. Viitattu 15.11.2016.

### Viitteet

1. ↑  Jokinen, Juho: Vuosaaren tunneli suljetaan liikenteeltä kuukaudeksi *Helsingin Sanomat*.  12.8.2016. Viitattu 16.11.2016.
2. ↑  Vuosaaren satama ja ympäristö: Suunnittelusta rakentamiseen (pdf) *Väylävirasto*.  3.1.2008.  Arkistoitu 24.6.2021. Viitattu 16.2.2021.
3. ↑  Geofoorumi (PDF) (Sivu 14)  2007. Geologian tutkimuskeskus.  Arkistoitu 4.3.2016. Viitattu 21.5.2014.
4. ↑  Erkkilä, Jorma: Upouusi Vuosaaren tunneli suljettiin liikenteeltä *Helsingin Sanomat*.  12.10.2007. Helsinki. Viitattu 27.5.2008.
5. ↑  Vuosaaren tietunneli avattiin uudelleen (Tiedote)  22.1.2008. Tiehallinto. Viitattu 22.1.2008. [vanhentunut linkki]
6. ↑  Uuden Vuosaaren sataman liikenne takkuilee *Pohjalainen.fi*.  28.11.2008. Viitattu 6.12.2008.  [vanhentunut linkki]

Aiheesta muualla
----------------

* Kuvia tai muita tiedostoja aiheesta **Vuosaaren tietunneli** Wikimedia Commonsissa